Andreas Viestad

Andreas Viestad (født 1973) er en norsk kokk og matskribent kjent fra en flere matprogrammer på TV, blant annet New Scandinavian Cooking. Han har utgitt en rekke kokkebøker.


== Biografi ==
Viestad er cand. mag. fra Universitetet i Oslo med fagene historie, statsvitenskap og medievitenskap. Han påbegynte hovedfag i medievitenskap, men jobben som skribent tok overhånd og han bestemte seg for å slutte.I sine ungdomsår arbeidet han som programleder i Radio Tango og frilans for NRK Radio. Han begynte sin skribentkarriere i Morgenbladet der han arbeidet fra 1995 til 1997. Etter det var han matskribent i Dagsavisen 1997–1998, utelivsredaktør i Natt&Dag i 1997–1998 og matskribent matskribent i Dagbladet fra 1999 til 2008. Han har også hatt fast spalte i  The Washington Post, der han har skrevet om mat og vitenskap.I 2003 ble han programleder for kokkeprogrammet New Scandinavian Cooking. Den engelskspråklige serien ble vist på PBS i USA, og i en rekke andre land. Han har også vært programleder for kokkeserien Perfect Day sammen med Tina Nordström og Claus Meyer. I Norge er han også kjent fra TV 2s kokkeprogram En bit av Norge, som er en norsk versjonen av New Scandinavian Cooking. Han har også vært kokk på Sommeråpent på NRK.
I 2011 opprettet han Geitmyra matkultursenter for barn i Oslo, der han er faglig ansvarlig. Senteret driver opplæring om mat og matlaging gjennom skole, barnehage, fritidskurs og gjennom nasjonal kunnskapsspredning. Geitmyra har de siste årene ekspandert til Ringsaker, Kristiansand og Trondheim. Han har også vært involvert i molekylærgastronomi-bevegelsen, blant annet gjennom samarbeid med den franske matforskeren Hervé This.Han har utgitt flere bøker om matlaging, blant annet Gårdsmat – fra hjertet i Norge (2020), Den store kjøttkokeboka (2015), Ekte mat (2010) og Nord for Eden (2003). Han har ellers vært bidragsyter til flere andre bøker, blant annet Futuristisk kokebok, Kraft – Frelsesarmeens suppebok og han har skrevet innledningen til første bind av Aschehoug og Gyldendal Store norske leksikon. I 2007 utgav han Reisen til Cadillac som var hans litterære debut. Den er en beretning om en reise gjennom Europa i en gammel Cadillac. 


== Priser ==
I 2002 ble han tildelt Gullpennen, Riksmålsforbundets pressepris. Hans bok En smak av krydder (2007) vant førstepris ved Gourmand World Cookbook Awards i London april 2008. Norsk Mat med Andreas Viestad fikk juryens spesialpris i 2009. I 2014 ble han tildelt «Ingrid Espelid Hovigs Matkulturpris» og i 2015 ble han kåret til Årets Inspirator under Matprisen.


== Bibliografi ==
2020 En middag i Roma (Kagge Forlag)  
2020 Gårdsmat (Cappelen Damm)
2018 Familiemat (Cappelen Damm)  
2018 90 retter du må kunne (Cappelen Damm)
2015 Den store kjøttkokeboka (Cappelen Damm)
2014 Julemat (Cappelen Damm)
2013 Noe godt hver dag (Cappelen Damm)
2010 Ekte mat (Cappelen Damm)
2008 Norsk mat med Andreas Viestad (Cappelen Damm)
2007 Reisen til Cadillac (Cappelen)
2007 En smak av krydder (Cappelen)
2007 Where Flavor Was Born (Chronicle Books)
2006 Mine beste sider (Versal)
2005 Hvordan koke vann, Cappelen
2003 Nord for Eden, Aschehoug
2003 Kitchen of Light, Artisan
2001 Det beste jeg vet, Aschehoug
2000 KOK, Gyldendal
1999 Bordet Fanger, Cappelen


== Referanser ==


== Eksterne lenker ==
Presentasjon på Cappelen Damms nettsider